Pta-meisie ontslaan ná maande in hospitaalDivenette Streicher (Foto: Facebook) Byna vier en ŉ half maande gelede is die 10-jarige Divenette Streicher van Pretoria op ŉ bed in ŉ hospitaal ingestoot waar sy om haar lewe geveg het. Vrydag, nadat sy byna 22 kg verloor het, kon sy op haar eie uitstap en uiteindelik huis toe gaan. “Ons voel steeds ŉ bietjie oorweldig en het baie trane gestort, maar dit was trane van vreugde en dankbaarheid. Sy is so sterk, sy wou nie in ŉ rolstoel uitgestoot word nie. Sy wou al die pad kar toe loop,” het Divenette se ma, Minette Streicher, gesê. Maroela Media het vroeër berig Divenette is in Februarie gediagnoseer met nierpypontsteking en blaasinfeksie. Daar is vir haar antibiotika voorgeskryf, maar haar toestand het daagliks versleg en sy is uiteindelik in die Steve Biko-hospitaal opgeneem omdat die gesin nie ŉ mediese fonds het nie. Divenette se blindederm is verwyder, maar dokters het vasgestel dat ŉ bakterie in haar ingewande ook begin het om haar dik- en dunderm aan te tas. ŉ Gedeelte van haar dikderm is verwyder, maar Divenette het al meer pyn ervaar en haar toestand het nie verbeter nie. Volgens Minette kon die dokters by Steve Biko-hospitaal nie bepaal wat met Divenette skort nie en is daar inderhaas geld ingesamel om haar na die Mediclinic Kloof in die ooste van die Pretoria oor te plaas, waar sy sedert 30 Maart behandeling ontvang het. “Ons dank die Here dat Hy ons dogter terug huis toe gestuur het. Ons bid dat Hy haar beskerm en vinnig laat herstel – nie vir ons nie, maar vir ŉ kind wat weer wil speel en haar ou self kan wees.” Minette het al die personeel, dokters en spesialiste by die Kloof Mediclinic bedank wat vir Divenette op hul hande gedra het. Intussen duur verskeie geldinsamelingspogings voort om die gesin te help om Divenette se mediese onkoste te betaal. Die sanger Jo Black tree Woensdag om 19:00 by Lewende Woord Pretoria-Oos in Clifflaan in Pretoriuspark op. Die toegangsgeld sal aan Divenette se fonds geskenk word. Bel Cherize by 084 450 7933 of klik hier vir meer inligting. Divenette Streicher loop by die hospitaal uit. Foto: Verskaf